Selvom 2018 ikke bliver helt så varm som de foregående år, er der ikke grund til optimisme.

Det er det alarmerende budskab i den foreløbige rapport om klimaets tilstand i 2018, som den internationale meteorologiske organisation, WMO, i dag har offentliggjort.

- Vi er den første generation til fuldt ud at forstå klimaforandringerne, og vi er den sidste, der har mulighed for at gøre noget ved dem, sagde organisationens generalsekretær, Petteri Taalas.

Hvordan måles der? Temperaturmålingerne sker med udgangspunkt i det, der kaldes præ-industrielt temperaturniveau. Det er et gennemsnit af temperaturen i midten af 1800-tallet. Målingerne for de første ti måneder af 2010 ligger næsten en grad (0,96) over det præ-industrielle niveau.

Med de nuværende målinger tyder det på, at året bliver det fjerdevarmeste, der er registreret. De varmeste er de tre foregående år - 2015, 2016 og 2017. 20 af de varmeste år er registreret inden for de seneste 22 år.

Den er ensbetydende med, at den globale opvarmning fortsætter. Men vi er ved at løbe tør for tid, hvis der skal gøres noget ved klimaforandringerne, lyder en af de mange advarsler fra WMO, der opfordrer til politisk handling.

Derfor er det så vigtigt, at vi får gang i de her reduktioner. Jesper Theilgaard, klimaekspert

Opvarmningen af kloden kan stige med op til fem grader ved århundredets udgang, hvis der ikke sættes ind, lyder en anden advarsel.

Døde koralrev og stigende vandstand

Årsagen skal findes i landenes manglende evne eller vilje til at opfylde egne klimamålsætninger, og derfor er WMO’s forudsigelse endnu mere dyster end den, FN’s klimapanel, IPCC, arbejder ud fra, forklarer klimaekspert og forfatter Jesper Theilgaard.

Jesper Theilgaard er klimaekspert og forfatter til flere bøger om emnet. Tidligere var han vejrvært på DR. (Foto: Camilla rønde © Scanpix)

- Man prøver at fremskrive, hvad der sker, hvis verdens lande ikke lever op til Paris-aftalen, og man kan kort sige, at alle de risici, der findes i forhold til klimaet, bliver meget værre, siger han.

Ifølge verdensmålet i Paris-aftalen skal opvarmningen begrænses til at holde sig under to grader og gerne en halv grad lavere.

En målsætning, der ikke vil forhindre døde koralrev, stigende vandstand i havene og ekstremt vejr, har den FN-skabte og politisk uafhængige klimaorganisation IPCC tidligere slået fast.

Opvarmning frigiver energi

Skulle det vise sig, at temperaturerne følger WMO’s fremskrivning og stiger mellem tre og fem grader, vil det kunne mærkes.